ब्याट्सम्यानबाट म्याककलमको बढी अपेक्षा
कोलकाता नाइट राइडर्सका प्रशिक्षक ब्रेन्डन म्याककलमले आफ्ना ब्याट्सम्यानबाट बढी अपेक्षा गरेको बताएका छन् । इन्डियन प्रिमियर लिग (आईपीएल) मा आफ्नो टिम रोयल च्यालेन्जर्स बेंगलोरको हातबाट आठ विकेटले पराजित भएपछि उनले आफ्ना ब्याट्सम्यानमा राम्रो गरेर देखाउने तत्परता पनि कम रहेको स्विकारे ।
अबुधाबी — कोलकाता नाइट राइडर्सका प्रशिक्षक ब्रेन्डन म्याककलमले आफ्ना ब्याट्सम्यानबाट बढी अपेक्षा गरेको बताएका छन् । इन्डियन प्रिमियर लिग (आईपीएल) मा आफ्नो टिम रोयल च्यालेन्जर्स बेंगलोरको हातबाट आठ विकेटले पराजित भएपछि उनले आफ्ना ब्याट्सम्यानमा राम्रो गरेर देखाउने तत्परता पनि कम रहेको स्विकारे ।त्यस खेलमा कोलकाताले पूरा २० ओभर खेलेर ८४ रन मात्र बनाउन सकेको थियो ।आईपीएल इतिहासमै २० ओभर उपयोग गरेर बनाइएको यो सबैभन्दा कम स्कोर हो । बलरमैत्री अबुधाबीको पिचमा कोलकाताका ब्याट्सम्यानले खेल्नै सकेनन् । यसअघि सन् २०११ मा मुम्बई इन्डियन्सले राजस्थान रोयल्सविरुद्ध निर्धारित २० ओभरमा आठ विकेट गुमाएर ९४ रन बनाएको थियो । यसपल्ट भने बेंगलोरका लागि मोहम्मद सिराज घातक बलर सावित भए र उनले चार ओभरमा आठ रन मात्र दिएर तीन विकेट लिए ।म्याककलमले भने, ‘बेंगलोरले निकै उत्कृष्ट बलिङ गरेको छ । विशेषत: सिराजले निकै राम्रो गरे । उनको त्यो बलिङको हाम्रो टिममाथि धेरै प्रश्न उठाएको छ र यसको उत्तर हामीसँग अहिलेसम्म पनि छैन् । हाम्रो काम भनेको अबका खेलमा राम्रो गर्नु नै हो । हाम्रो समस्या भनेको ब्याट्सम्यानको प्रदर्शनमै हो । ब्याट्सम्यानमा रन बनाउने तत्परता नै देखिन्न । हामीले यो समस्या सकेसम्म चाँडै समाधान गर्नु पर्छ । यो स्तरको खेलमा रहने हो भने खेलाडी स्वंयले गरेर देखाउनु पर्छ ।’कोलकाताले खेलका क्रममा एक समय ४० रन बनाउँदासम्म छ विकेट गुमाइसकेको थियो र त्यो स्थितिबाट जितको कल्पना गर्नु ठीक नहुने पनि म्याककलमले माने । उनले थपे, ‘अब हाम्रो उद्देश्य भनेको यो प्रदर्शनलाई बिर्सेर अर्को खेलमा राम्रो गर्नु नै हो । पक्कै पनि यसपल्टको प्रतियोगिता फरक परिस्थितिका कारण खेलाडीलाई खेल्न गाह्रो छ । खेलाडीको काम भनेको जस्तै परिस्थितिमा पनि आफूलाई अनुकुल बनाउनु हो ।’ दुई पल्टको विजेता कोलकाता १० अंकमा चौथो स्थानमा छ । 